Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets afgørelse om iværksættelse af anden fase af Fællesskabets handlingsprogram for almen uddannelse SOCRATES« (98/C 410/02)

Rådet for Den Europæiske Union besluttede den 15. september 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede José Isaías Rodríguez til ordfører. Sektionen vedtog sin udtalelse den 16. juli 1998.

I forbindelse med vedtagelsen af udtalelsen udpegede Det Økonomiske og Sociale Udvalg José Isaías Rodríguez til hovedordfører.

Det Økonomiske og Sociale Udvalg vedtog på sin 358. plenarforsamling af 13., 14. og 15. oktober 1998, mødet den 15. oktober 1998, følgende udtalelse med 90 stemmer for, ingen imod og 1 hverken for eller imod.

1. Indledning

1.1. Det Økonomiske og Sociale Udvalg har afgivet to udtalelser om SOCRATES-programmets første fase. Afgørelsen om iværksættelse af programmet blev behandlet i en udtalelse, der blev vedtaget på plenum den 27.-28. april 1994. Udtalelsen om forslaget til ændring af afgørelsen blev vedtaget på plenum den 28. maj 1997.

Angående bemærkningerne i disse to udtalelser fremhæver ØSU to forhold:

- For det første, at der er taget hensyn til ØSU's bemærkninger ved udformningen og gennemførelsen af programmet. Såvel under den første fase som i det foreliggende forslag genfindes elementer, som ØSU i sin tid støttede.

- For det andet, at ØSU i de to tidligere udtalelser advarede mod en del af de vanskeligheder, der faktisk har været med evalueringen. De utilstrækkelige midler, der blev afsat til første fase, problemer med information og koordinering på grund af den overdrevne decentralisering, samt nødvendigheden af at formidle resultaterne. Alle disse forudsigelige problemer har præget gennemførelsen.

ØSU sætter sin lid til, at dets bemærkninger fortsat vil blive vel modtaget, og at vanskelighederne med den konkrete gennemførelse af SOCRATES efterhånden vil blive mindre eller helt forsvinde.

1.2. De gode resultater, der blev opnået i programmets første fase, samt nødvendigheden af at efterleve forpligtelsen i EF-traktatens artikel 126 leder naturligt frem til dette forslag til afgørelse, som kræver høring af ØSU.

2. Generelle bemærkninger

2.1. ØSU hilser forslaget til afgørelse velkommen og glæder sig over, at Fællesskabets handlingsprogram SOCRATES udbygges med denne anden fase. Dermed vil EU også efter år 2000 arbejde på at udvikle et grundlæggende aspekt af EU-borgerskabet, nemlig adgangen til en almen og faglig uddannelse af høj kvalitet, så borgerne i EU kan leve op til det moderne samfunds krav til kompetence og konkurrenceevne.

2.2. De mange forskellige programmer og foranstaltninger, der sigter mod tætliggende og undertiden sammenfaldende mål, kræver en kraftanstrengelse af koordination og samarbejde for at sikre bedst mulig udnyttelse af de aktioner, der iværksættes, og de midler, der sættes ind.

Derfor mener ØSU, at det er positivt og på sin plads at satse på aktioner og foranstaltninger, der kan styrke EU's øvrige indsats inden for den vidensorienterede politik.

2.3. I sin udtalelse om SOCRATES-programmets første fase udtrykte ØSU i forbindelse med aktionen rettet mod børn af vandrende arbejdstagere, sigøjnere og ikke-bofaste personer samt omrejsende arbejdstagere ønske om, at den også kom til at omfatte børn af flygtninge og asylansøgere, hvis juridiske status endnu ikke er afgjort. I de bilag, hvori aktionerne og foranstaltningerne i denne anden fase er beskrevet, er der dog ikke nævnt nogen foranstaltninger for disse personer.

De fremmedfjendske og racistiske holdninger, der breder sig i EU-landene, gør det nødvendigt at sætte alt ind på at udrydde disse fremgangsmåder, handlingsmønstre og ideologier, der er uforenelige med de mest elementære menneskerettigheder. Derfor bør der i afgørelsens endelige ordlyd ud over ovennævnte befolkningsgrupper udtrykkeligt henvises til flygtninge og asylansøgere, således at Europa fortsat kan holde fanen højt som et område, hvor borgernes rettigheder respekteres.

2.4. Det princip om lige muligheder og positiv diskrimination ved fastsættelsen af den finansielle bistand, der blandt andet gælder for handicappede, bør konkretiseres i afgørelsen. Den bør derfor indeholde en bestemmelse om, at der ved fordelingen af midlerne skal anvendes justeringsmekanismer, således at der ydes højere støtte og stipendier til dem, der har det laveste indkomstniveau.

Det bør sikres, at indkomstniveauet ikke bliver et element, der kan forhindre nogen i at deltage i aktionerne under SOCRATES.

2.5. Forenklingen af procedurer og strukturer i denne anden fase kan fremme en bedre forvaltning af programmet. ØSU støtter denne organisatoriske og operative omlægning og har tillid til, at den vil øge effektiviteten af SOCRATES-programmet som helhed.

Disse foranstaltninger må dog ledsages af en ekstra informationsindsats, for at programmet kan nå ud til alle, der måtte have interesse i foranstaltningerne under SOCRATES. De »europæiske videncentre« kan være fremragende kanaler for informations- og resultatformidling.

2.6. Lærernes og de studerendes mobilitet inden for rammerne af de forskellige aktioner og foranstaltninger er et af programmets hovedelementer. Ifølge Kommissionens data har 60 000 af EU's 4 millioner lærere deltaget i aktiviteter uden for deres hjemland. En lignende procentdel af de studerende har gjort det samme. Disse tal siger dog ikke noget om, hvor mange gange den enkelte har deltaget.

ØSU understreger ligesom i sin foregående udtalelse om programmet, at Kommissionen og medlemsstaterne bør sikre, at procedurerne for tildeling af midler og kontrol giver flest mulige adgang til SOCRATES, og at ingen enkeltpersoner eller institutioner kan monopolisere støtten.

2.7. ØSU er af den opfattelse, at de budgetmidler, der foreslås afsat til gennemførelsen af den anden fase, giver mulighed for at tage fat på opgaverne med en vis garanti for, at der vil være midler til rådighed for de projekter og den støtte, der ansøges om under SOCRATES-programmet. Dermed opfyldes ØSU's gentagne opfordringer om at forhøje bevillingerne til SOCRATES og de foregående programmer.

Den foreslåede finansiering forekommer dog ikke uforholdsmæssig stor, da man også skal tage i betragtning, at bevillingerne måske vil være utilstrækkelige til at dække den efterspørgsel, der følger med gennemførelsen af nye foranstaltninger under de eksisterende aktioner, den uundgåelige stigning i antallet af projektansøgninger, den udvidede adgang til programmet for europæiske lande uden for EU samt nødvendigheden af at imødekomme de forventninger, der i uddannelsessektoren stilles til SOCRATES.

2.8. Angående forholdet mellem udbuddet af finansielle midler og ansøgningerne om støtte og finansiering af projekter fremfører ØSU endnu en gang, at kvalitet bør foretrækkes frem for kvantitet. SOCRATES har slået sin position fast og nyder almindelig anerkendelse for sine resultater. Derfor bør det ikke være et spørgsmål om, hvor mange projekter, der godkendes. Det afgørende må være deres kvalitet og gavnlige indflydelse på uddannelsessektoren.

En af de vigtige opgaver i denne nye fase er bedre information om resultaterne af de godkendte projekter. Derfor bør der sigtes mod kvalitetsprojekter, der finansieres på passende vis, og kvantitet bør ikke længere være et positivt kriterium for projekter under SOCRATES.

2.9. Anvendelsen af den nye kommunikationsteknologi bør fremmes i et rimeligt omfang via programmets aktioner. ØSU bifalder den vægt, der i forslaget lægges på anvendelsen af multimedier i undervisningsøjemed.

I sin udtalelse om Kommissionens meddelelse om Reaktioner på gennemførelsen af hvidbogen »Undervise og lære - På vej mod det kognitive samfund« anførtes det i forbindelse med multimedie-uddannelsesprogrammerne, at tiden er inde til, at hele EU beslutter at anvende europæisk fremstillede multimediehjælpemidler, og at underviserne bør efteruddannes, så de bliver i stand til at udnytte den nye teknologi og undervise i deres anvendelse.

Med SOCRATES har man en chance for at følge disse ord op med handling. De aktioner og foranstaltninger, programmet indeholder, giver grundlag for et optimistisk håb om, at den nye teknologi vil blive taget i anvendelse over en bred front til gavn for undervisning og uddannelse.

2.10. ØSU glæder sig over, at programmet giver mulighed for de mest forskelligartede uddannelsesprojekter. De brede adgangskriterier og den rummelige oversigt over aktioner og foranstaltninger vil muliggøre tilpasning til enhver innovation, der måtte dukke op.

2.11. ØSU opfordrer medlemsstaterne til at bakke op om denne EU-indsats til støtte for den europæiske dimension i undervisningen og til fremme af en undervisning af kvalitet. Hvis medlemsstaterne ikke deltager, kan programmets gode resultater ikke nå ud til befolkningen. Blandt andet kan det forlanges af medlemsstaterne, at de styrker informationen, fjerner hindringerne for deltagelse ved at tilskynde til anerkendelse af erhvervserfaring og kvalifikationer samt informerer om resultaterne af de projekter, der er gennemført i de enkelte lande.

2.12. ØSU henleder Kommissionens opmærksomhed på den interesse, som SOCRATES-programmet er omgærdet med i civilsamfundet. I denne nye fase af programmet er det derfor nødvendigt, at erhvervs- og fagorganisationerne inddrages mere i programgennemførelsen.

3. Særlige bemærkninger

3.1. I sin udtalelse om forslaget til afgørelse om ændring af afgørelse 819/95/EF om iværksættelse af SOCRATES-programmet, anførte ØSU, at det ville være hensigtsmæssigt at forhøje bevillingerne til COMENIUS i det omfang, det var muligt.

ØSU anbefaler, at der afsættes passende midler til denne aktion, som er rettet mod de mest modtagelige EU-borgere, nemlig skolebørnene, hvorfor foranstaltningernes effekt vil være så meget desto mere positiv.

3.2. Mobiliteten er en af hovedhjørnestenene i den store konstruktion, som SOCRATES-programmet udgør, og den realiseres især gennem COMENIUS, ERASMUS og LINGUA. Lærernes og elevernes fysiske mobilitet kan suppleres med den virtuelle mobilitet, som den nye multimedieteknologi kan tilbyde uddannelsessektoren.

ØSU støtter ethvert initiativ, som med anvendelse af multimedier kan øge EU-borgernes mobilitet. Mobilitetsaktionerne er en afgørende forudsætning for at lære forholdene og kulturen i andre dele af Europa nærmere at kende.

3.3. ØSU hilser GRUNDTVIG-aktionen velkommen først og fremmest af to grunde.

ØSU anser det for rimeligt, at der iværksættes en særlig aktion for dem, der er gået ud af skolen uden et solidt kundskabsniveau. På dette felt spiller innovation en fremtrædende rolle for en opfindsom udvikling af fleksible og uformelle undervisningsmetoder. De samme betragtninger gør sig gældende for dem, der ønsker at påbegynde eller genoptage en uddannelse efter en vis periode, hvor de har været ude af uddannelsessystemet.

Livslang uddannelse er en nødvendighed for alle borgere i et samfund, der er under forandring, og som stiller store krav til den enkelte. De risici, der er forbundet med manglende ajourføring af kundskaberne, kalder på aktioner til fremme af livslang uddannelse. I sin udtalelse om Kommissionens beretning om adgangen til efter- og videreuddannelse i Den Europæiske Union, understregede ØSU nødvendigheden af at fremme og tilskynde til en politik, der kan lette adgangen til livslang uddannelse. Af samme grund støtter ØSU udtrykkeligt iværksættelsen af GRUNDTVIG-aktionen.

3.4. Ved utallige lejligheder og i forskellige udtalelser har ØSU peget på nødvendigheden af at styrke sprogundervisningen og tilskynde EU-borgerne til at lære fremmedsprog. Gentagne gange har der lydt opfordringer til at fremme sprogundervisningen, og der er også taget initiativer på dette område.

Efter ØSU's opfattelse bør de aktiviteter, hvortil der kan ydes støtte under LINGUA-aktionen, også omfatte projekter til fremme af tosproget eller tresproget undervisning gennem etablering af et skolesamarbejde om udveksling af lærere, der underviser i deres fag på deres modersmål.

3.5. Programmets anden fase omfatter en aktion betegnet »Observation og innovation«, der gennem udveksling af information og erfaringer skal bidrage til at gøre uddannelsessystemerne i Europa mere gennemsigtige.

Med denne definition kan aktionen forekomme besnærende, hvis det da ikke var for dens ligheder og overlapninger med informationsnetværket om uddannelse i EU »Eurydice«.

ØSU mener, at målene med aktionen er positive, men det ville være mere fornuftigt at udvide konsoliderede og allerede eksisterende organers beføjelser og virksomhed i stedet for at oprette nye strukturer, hvortil der så skal afsættes yderligere midler.

3.6. Blandt de aktiviteter, der kan finansieres under ovennævnte aktion, er udvikling af indikatorer samt kvalitetskontrol på uddannelsesområdet.

I sin udtalelse om »Forslag til Rådets henstilling om europæisk samarbejde til sikring af kvaliteten af de videregående uddannelser« gik ØSU ind for at fremme initiativer til udvikling af kvalitetssikringsmetoder og -teknikker i undervisningen som et middel til stadig forbedring af undervisningen.

Den nævnte udtalelse støttede oprettelsen af et europæisk kvalitetssikringsnet med blandt andet følgende opgaver:

- støtte til højere uddannelsesinstitutioner, der ønsker at samarbejde om kvalitetsevaluering og kvalitetssikring inden for rammerne af de tematiske net i SOCRATES-programmet;

- sammenkobling af kvalitetsevaluering med andre fællesskabsinitiativer under SOCRATES- og LEONARDO-programmerne.

I det nævnte forslag til henstilling blev det endvidere fastsat, at det europæiske kvalitetssikringsnet kunne modtage finansiel støtte fra SOCRATES- og LEONARDO-programmerne.

ØSU går ind for udvikling og anvendelse af indikatorer til evaluering af kvaliteten som led i kvalitetssikringsteknikker og -metoder. Derfor støtter ØSU de aktiviteter under SOCRATES-programmet, der går i denne retning. Det undrer dog, at programmet ikke omfatter det europæiske kvalitetssikringsnet, der kan blive drivkraften i udbredelsen af kvalitetssikring og anvendelsen af kvalitetssikringsteknikker.

3.7. Som led i aktionen »Observation og innovation« kan der ydes støtte til finansiering af studier og projekter vedrørende anerkendelse af akademiske titler og kvalifikationer. Også i dette tilfælde er der tale om overlapning med nettet af nationale informationscentre vedrørende akademisk anerkendelse (Naric).

3.8. Aktionen »Nye innovative initiativer« under »Observation og innovation« betragter ØSU som overordentlig interessant og med sin åbne definition velegnet til at bane vejen for finansiering af alle projekter til fremme af innovation. Den brede betegnelse på denne aktion vil gøre det muligt at tilpasse den til nye initiativer, der måtte dukke op i løbet af programmets gennemførelse. ØSU støtter kraftigt denne aktion.

3.9. Det er ud fra et operativt og praktisk synspunkt ønskeligt at tilstræbe synergi mellem de forskellige videnorienterede programmer med alle deres aspekter og facetter af hensyn til den bedst mulige udnyttelse af de midler, der stilles til rådighed for borgerne.

ØSU tilslutter sig de fælles aktioner under SOCRATES-programmet og udtrykker håb om, at de forventede indkaldelser af forslag til fælles aktioner også kommer til at omfatte de aktiviteter under Den Europæiske Socialfonds programmer, der vedrører uddannelsesinitiativer for voksne.

3.10. Endelig mener ØSU, at programmets ledsageforanstaltninger bør omfatte oplysningsaktiviteter om SOCRATES i de regioner, som absolut og relativt set deltager i programmet med det laveste antal projektforslag og støtteansøgninger. SOCRATES-programmets succes med opfyldelsen af de fastsatte mål forudsætter en bred deltagelse af de europæiske uddannelsesinstitutioner.

3.11. ØSU bifalder, at programmet i højere grad åbner sig mod SMV. Det bør sikres, at programmet lige fra begyndelsen muliggør et tættere samarbejde mellem undervisningssektoren og erhvervslivet, især SMV og håndværksvirksomheder.

Bruxelles, den 15. oktober 1998.

Beatrice RANGONI MACHIAVELLI

Formand for Det Økonomiske og Sociale Udvalg